રાષ્ટ્રીય સુરક્ષા અને સંરક્ષણ સેવાઓ સાથે જોડાયેલી સંસ્થા યુનાઈટેડ સર્વિસ ઈન્સ્ટિટ્યુશન ઓફ ઇન્ડિયા (યુએસઆઈ)ના સચિવ સ્ક્વોડ્રન લીડર રાણા ટીએસ ચિન્નાએ જણાવ્યું કે નવેમ્બરમાં પ્રથમ વિશ્વયુદ્ધના 100 વર્ષ પૂરા થવા જઇ રહ્યા છે. પ્રથમ વિશ્વયુદ્ધમાં ભારતીય જવાનોની ભૂમિકા ખૂબ જ મહત્વપૂર્ણ હતી. જો ભારતીય સેના યોગ્ય સમયે મદદ માટે ન આવી હોત, તો આ યુદ્ધનું પરિણામ કંઈક અલગ જ હોત. ઇતિહાસમાં ક્યાંય પણ ભારતીય જવાનોના યોગદાનનો ઉલ્લેખ કરવામાં આવ્યો નથી. ચિન્નાએ જણાવ્યું કે ભારતીય સૈનિકોના યોગદાનને યાદ કરવા, તેમના બલિદાનને માન આપવા અને તેમને શ્રદ્ધાંજલિ આપવા માટે ફ્રાન્સમાં 'ભારતીય સૈન્ય સ્મારક' બનાવાયું છે.